महाराजा रंजीत सिंह का जन्म गुजरांवाला में हुआ | उस समय पंजाब अनेक मिसलों में बंटा हुआ था | इनके पिताजी सुकर किया मिसल के राजा थे | पिताजी की मृत्यु के बाद 12 वर्ष की आयु में विषम परिस्थितियों में इन्होने राज्य संभाला | अपने पराक्रम से पूरे पंजाब को एक राज्य के रूप में संगठित किया | पहली आधुनिक सिख सेना का गठन भी इन्होने ही किया | उनकी ताकत और हैसियत का अंदाजा इस बात से लगा सकते है कि उन्होंने जहां एक ओर अफगानी आक्रांताओं को न केवल खदेड़ा बल्कि उनसे कोहिनूर सरीखा बेशकीमती हीरा तक हासिल किया | कश्मीर से लेकर पेशावर और मुल्तान तक उनके साम्राज्य में शामिल थे। इन इलाकों को जीतने के बाद उन्होंने अपने तीन बेटों के नाम कश्मीरा, पेशुरा और मुल्तान सिंह रखे । जब वे महज 10 साल के थे तब चेचक के कारण अपनी एक आंख गंवा बैठे थे मगर उनकी शख्सियत का अंदाजा इससे लगाया जा सकता है कि जब एक बार अंग्रेज शासकों ने उनके एक सिपहसालार को मोटी बख्शीश देकर यह जानना चाहा कि उन्हें कौन-सी आंख से नहीं दिखता है तो उसने छूटते ही जवाब दिया कि महाराजा के चेहरे पर इतना तेज है कि मैंने कभी उनसे नजरे मिलाने की हिम्मत ही नहीं की।